Άρνολντ βαν Γενέπ

Ο Άρνολντ βαν Γκέννεπ (πλήρες όνομα: Charles-Arnold Kurr van Gennep, 23 Απριλίου 1873 – 7 Μαΐου 1957) ήταν Ολλανδο-Γερμανο-Γάλλος εθνογράφος και λαογράφος.

 Βιογραφία 
Γεννήθηκε στο Λούντβιγκσμπουργκ, στο Βασίλειο της Βυρτεμβέργης (το οποίο από το 1871 ήταν μέρος της Γερμανικής Αυτοκρατορίας). Εφόσον οι γονείς του δεν παντρεύτηκαν ποτέ, ο βαν Γκέννεπ υιοθέτησε το ολλανδικό επώνυμο της μητέρας του, van Gennep. Όταν ήταν έξι ετών, μετακόμισε με τη μητέρα του στη Λυών της Γαλλίας, όπου εκείνη παντρεύτηκε έναν Γάλλο γιατρό, ο οποίος μετέφερε την οικογένεια στη Σαβοΐα.

Ο van Gennep είναι περισσότερο γνωστός για το έργο του σχετικά με τις τελετουργίες μετάβασης και για τη σημαντική του συνεισφορά στη σύγχρονη γαλλική λαογραφία. Αναγνωρίζεται ως ο ιδρυτής των λαογραφικών σπουδών στη Γαλλία.

Πήγε στο Παρίσι για να σπουδάσει στη Σορβόννη. Ωστόσο, απογοητεύτηκε επειδή το πανεπιστήμιο δεν προσέφερε τα αντικείμενα που ήθελε, κι έτσι εγγράφηκε στην École des Langues Orientales για να μελετήσει Αραβικά και στην École Pratique des Hautes Études για φιλολογία, γενική γλωσσολογία, αιγυπτιολογία, αρχαία αραβική, πρωτογενείς θρησκείες και ισλαμικό πολιτισμό. Αυτή η ακαδημαϊκή ανεξαρτησία θα χαρακτήριζε το υπόλοιπο της ζωής του. Δεν κατείχε ποτέ πανεπιστημιακή θέση στη Γαλλία.

Από το 1912 έως το 1915 κατείχε την Έδρα Εθνογραφίας στο Πανεπιστήμιο του Νεσατέλ στην Ελβετία, αλλά εκδιώχθηκε επειδή εξέφρασε αμφιβολίες σχετικά με την ουδετερότητα της Ελβετίας κατά τον Α’ Παγκόσμιο Πόλεμο. Εκεί αναδιοργάνωσε το μουσείο και οργάνωσε το πρώτο εθνογραφικό συνέδριο (1914). Το 1922 περιόδευσε στις Ηνωμένες Πολιτείες.

Το πιο γνωστό του έργο είναι το Les rites de passage (Οι Τελετουργίες της Μετάβασης, 1909), το οποίο περιλαμβάνει τη θεωρία του για τις τελετουργίες μετάβασης, τις οποίες διαιρεί σε τρεις φάσεις: προκαταρκτική (préliminaire), οριακή ή μεταβατική (liminaire) (ένα στάδιο που μελετήθηκε εκτενώς από τον ανθρωπολόγο Βίκτορ Τέρνερ) και μετα-οριακή ή ολοκλήρωσης (postliminaire).

Το κύριο έργο του στη γαλλική λαογραφία είναι το Le Manuel de folklore français contemporain (Εγχειρίδιο Σύγχρονης Γαλλικής Λαογραφίας, 1937–1958).

Πέθανε το 1957 στο Bourg-la-Reine της Γαλλίας.

 Επιρροές 
Το έργο The Rites of Passage είχε μεγάλη επίδραση στη δομή του έργου του Joseph Campbell The Hero with a Thousand Faces (1949), καθώς ο Campbell διαίρεσε την πορεία του ήρωα σε τρία μέρη: Αναχώρηση, Μύηση και Επιστροφή.

Το Rites of Passage επηρέασε επίσης την έρευνα του ανθρωπολόγου Victor Turner, ιδιαίτερα στο έργο του The Ritual Process: Structure and Anti-Structure (1969).

 Έργα 
 Le Tissage aux Cartons et son utilisation décorative dans l'Egypte Ancienne, Neuchâtel, Ελβετία: Delachaux & Niestlé, 1916, σε συνεργασία με τον Gustave Jequier. Αγγλική μετάφραση: Cardweaving in Ancient Egypt, Barbara Shapiro (μετάφραση), Σαν Φρανσίσκο, 2010.
 Traité comparatif des nationalités, Παρίσι: Payot, 1922
 Tabou et Totémisme à Madagascar: Étude Descriptive et Théorique, Παρίσι: 1904
 Essai d’une théorie des langues spéciales, Παρίσι: 1908
 The Rites of Passage, 1909. University of Chicago Press, 1960.
 Les Jeux et les Sports populaires de France: Arnold Van Gennep (ανέκδοτα κείμενα 1925), L.S. Fournier (επιμ.), Παρίσι, éditions du Comité des travaux historiques et scientifiques, 2015.

 Παραπομπές 

 Βιβλιογραφικές αναφορές 
 Arnold van Gennep at unjobs.org
 Belmont, Nicole, Arnold van Gennep: The Creator of French Ethnography, μετάφραση Derek Coltman, Chicago: University of Chicago Press, 1979
 Daniel Fabre και Christine Laurière (επιμ.), Arnold Van Gennep: du folklore à l’ethnographie, Παρίσι, éditions du Comité des travaux historiques et scientifiques, 2018
 Rosemary Lévy Zumwalt, The Enigma of Arnold Van Gennep (1873–1957): Master of French Folklore and Hermit of Bourg-la-Reine, Διδακτορική Διατριβή – Πανεπιστήμιο Καλιφόρνια, Μπέρκλεϊ, 1978

 Εξωτερικοί σύνδεσμοι 

 Wikisource 

 Arnold van Gennep στο data.bnf.fr

Κατηγορία:Γερμανοί λαογράφοι
Κατηγορία:Γάλλοι λαογράφοι